Nízka úroveň kresby dieťaťa? Neobratné dieťa pri kreslení? Tipy pre prácu s dieťaťom s dyspinxiou.
Mgr. Bibiana Filípková

Dyspinxia je vývojová porucha kreslenia. V jej pozadí býva buď porucha vo vizuálnej oblasti (dysgnózia), alebo motorickej (dyspraxia), alebo v oboch, prípadne v ich integrácii (Říčan a kol., 1997). Ak je dieťaťu dyspinxia diagnostikovaná, jej eliminácii napomáha tréning zdokonaľovania sa v rozvíjaní zrakovej percepcie, alebo jemnej motoriky. Dieťaťu predložíme obrázky (od najjednoduchších po najťažšie- tie častokrát nezvláda vôbec) a jeho úlohou je snažiť sa ich na samostatný papier čo najvierohodnejšie obkresliť. Ak obrázky po prekreslení porovná a všimne si rozdiely medzi nimi, kameňom úrazu bude pravdepodobne jemná motorika. Ak sa však budú dieťaťu zdať obrázky identické, problémom bude zraková percepcia. Dyspinxiu charakterizuje nízka úroveň kresby. Dieťa sa pri kreslení javí ako neobratné, má výrazné problémy s narábaním s kresebnými nástrojmi, ťažkosti mu robí i kombinovanie farieb. Ťahy sú trhané, dieťa sa javí ako napäté, čo je vidno aj na držaní kresliaceho nástroja, jednotlivé nakreslené tvary bývajú neuzavreté, pri vyfarbovaní dieťa nemá cit pre dodržiavanie predkreslenej plochy- jednotlivých kontúr a zachádza často mimo ne. Kresba sa javí ako primitívna, nezodpovedajúca veku dieťaťa, problémy tiež spôsobuje zobrazenie 3D útvarov. Dieťa si v rámci kresby nezakladá na detailoch, nezobrazuje ich, častokrát zabúda dokresliť napr. časti tela. Ťažkosti mu robí aj modelovanie a vytváranie koláží. Pri spozorovaní obdobných problémov u dieťaťa je vhodné pravidelne praktikovať niektoré z nižšie uvedených cvičení a kontaktovať psychológa.
Klasifikácia dyspinxie:
Vizuálna dyspinxia- dieťa nevie nakresliť obrazec podľa predlohy, nakoľko si nedokáže vytvoriť jeho vizuálnu predstavu. Nevšíma si na kresbe detaily, priestorová predstavivosť mu veľa nehovorí.
Motorická dyspinxia- dieťa kreslí pomaly, kostrbato, línie sú nejasné, slabučké alebo naopak je na kresebné nástroje vyvíjaný nadmerný tlak. Dieťa ma problémy vyfarbovať presne vymedzené plochy bez toho, aby zasahovalo mimo ne, nevie presne spájať čiary. 
Integračná dyspinxia- ako jej názov vypovedá, spája charakteristiky predošlých dvoch typov poruchy. Výsledkom je slabá až primitívna kresba, bez vykreslenia detailov, s nerovnými líniami, pri ktorej vytváraní sa dieťa javí ako neobratné až neisté.
Tipy pre prácu s deťmi- rozvíjanie jemnej motoriky:         
•	navliekanie korálok, cestovín, gombíkov
•	v rámci kreslenia spájanie bodov čiarami                                                                               
•	skladanie puzzle, lega, kociek či iných stavebníc
•	v rámci hry vonku písanie či kreslenie do piesku, doma napr. do múky, ai.
•	modelovanie z modelovacej hmoty (hadík, snehuliak, slivka, ai.)
•	vystrihovanie obrázkov a ich nalepenie na miesto na to určené
•	snažiť sa uchopiť drobnejšie predmety pinzetou a preložiť ich na konkrétne miesto
•	tlieskanie do rytmu, striedanie tlieskania rúk a tlieskania v sede po stehnách
•	kreslenie s temperami, vodovými farbami, fixkami, pastelmi, kriedami
•	hra s pečiatkami namáčanými do farby
•	robenie uzlíkov na hrubšej šnúrke
•	poznávanie jednotlivých predmetov hmatom a snaha o ich pomenovanie
•	kreslenie vlnoviek, čiar, okrúhlych a oválnych tvarov podľa predlohy
                                               
•	hra na hudobný nástroj (klavír, gitara, flauta, ai.)
•	zoradenie predložených predmetov od najmenšieho po najväčší a opačne

 Tipy pre prácu s deťmi- rozvíjanie zrakovej percepcie:  
•	pozorovanie predložených predmetov, po ich ukrytí je úlohou dieťaťa vymenovať ich
•	nájsť predložený obrázok spomedzi množstva iných

•	nájsť na obrázkoch skryté zvieratká
           
•	triedenie predmetov podľa farieb, tvarov a veľkostí
•	hľadanie rozdielov medzi na pohľad takmer identickými obrázkami
•	hranie pexesa
•	orientácia v labyrinte
•	skladanie rozstrihaných obrázkov
•	dokresliť vynechané časti obrázkov
•	doplnenie chýbajúcej časti obrázka z predložených viacero možností

Literatúra
Říčan P. a kol.: Dětská klinická psychologie, Praha: Grada Publishing, 1997
Farkašová, E., Filípková, B., Kopčanová, D., Dočkal, V., Špotáková, M., Kundrátová, B., Varholíková, J.: Obrázky použité z Testu školskej pripravenosti, VUDPaP, 2014